Seun pot juffrou met vuis oor petDie voorval het gebeur in die Sekondêre Skool Parkdene in George, ’n Afrikaansmediumskool in die gelyknamige woonbuurt met 1 400 leerders. Foto: Google Maps ŉ Onderwyseres van George moes mediese behandeling kry nadat ŉ gr. 8-leerder haar met die vuis in die gesig geslaan het toe sy sy pet wou afneem. Jessica Shelver, woordvoerder van die Wes-Kaapse onderwysdepartement (WKOD), sê die Sekondêre Skool Parkdene het kinders belet om pette skool toe te dra omdat dit gebruik word om te wys aan watter bende hulle behoort en dit reeds tot gevegte tussen strydende bendes op die skoolterrein gelei het. Die skool het die leerder se ouers van die voorval in kennis gestel en die polisie ontbied, sê Shelver. “Die leerder is geskors hangende ŉ tugverhoor.” Die onderwyseres, wat blykbaar kalm gebly en nie op die aanval gereageer het nie, het mediese behandeling gekry en is na die onderwysdepartement se werknemerwelstandsprogram verwys, sê Shelver. “Die WKOD sal geen vorm van geweld of aggressie teenoor enige onderwyser, hoof of personeellid duld nie,” sê sy. “Al het ons sosiaal-ekonomiese uitdagings in ons provinsie, kan ons nie ŉ samelewing word wat gewelddadige optrede jeens onderwysers duld of goedpraat nie.” Sy sê kinders behoort van kleins af tuis geleer te word watter waardes hulle teenoor leerkragte moet uitleef. “Onderwysers is ons belangrikste hulpbron en gewaardeerde beroepslui en moet die respek betoon word wat hulle verdien. “Ons het ouers en gemeenskapslede se hulp nodig. Hulle moet ook hul kant bring. Ouers moet die vernaamste verantwoordelikheid aanvaar vir hul kinders se dissipline en waardes en moet ook ŉ goeie voorbeeld stel van hoe hul kinders moet optree.” Sy maan ouers om kennis te neem dat as hul kind onvanpas teenoor onderwysers optree, dit uiters nadelige gevolge vir die kind sal inhou. “Ons wil nie sien dat leerders se toekoms in gedrang kom weens sulke onnodige en onaanvaarbare optrede nie en vertrou dié geval sal as ŉ waarskuwing dien.”